KIRJALLINEN KYSYMYS E-2884/01 esittäjä(t): Eurig Wyn (Verts/ALE)ja Miquel Mayol i Raynal (Verts/ALE) komissiolle. Vähemmistökielet ja ilmaisuvapaus Kreikassa.



Virallinen lehti nro 134 E , 06/06/2002 s. 0133 - 0133



KIRJALLINEN KYSYMYS E-2884/01 esittäjä(t): Eurig Wyn (Verts/ALE)ja Miquel Mayol i Raynal (Verts/ALE) komissiolle (22. lokakuuta 2001) Aihe: Vähemmistökielet ja ilmaisuvapaus Kreikassa Sotiris Bletsas, aromanialaisen (valakialaisen) kulttuuriyhdistyksen jäsen, tuomittiin 2. helmikuuta 2001 viideksitoista kuukaudeksi vankilaan sekä 500 000 Kreikan drakman sakkoihin väärien tietojen levittämisestä (rikoslain 191 artiklan nojalla). Syytteet perustuivat siihen, että heinäkuussa 1995 hän oli jakanut aromanialaisilla festivaaleilla Euroopan vähemmistökielten toimiston julkaisua, jossa mainittiin Kreikan vähemmistökielet. Ateenan toisen oikeusasteen tuomioistuin lykkäsi 21. syyskuuta 2001 Sotiris Bletsasin tapauksen käsittelyn 18:nteen lokakuuta syyttäjän kaikkien kolmen todistajan poissaolon vuoksi. Muutoksenhakuoikeudenkäyntiä oli aikaisemmin lykätty 4. heinäkuuta. Myös tuolloin tämä johtui syyttäjän todistajien poissaolosta. Vaikka kreikkalaisessa laissa sanotaan, että näitä todistajia voitaisiin syyttää oikeuden halventamisesta ja rangaista, varsinkin kun he ovat läsnä käsittelyn alussa ilmestymättä kuitenkaan oikeudenkäyntiin, tuomioistuin ei kuitenkaan ole turvautunut tähän lakiin. Vastauksessaan aikaisemmin esittämääni kirjalliseen kysymykseen (E-0487/01(1)) komissio katsoi tämän asian olevan erittäin tärkeä ja ilmoitti seuraavansa sitä tarkasti. Onko komissio pyytänyt Kreikan hallitusta toimittamaan kopion tuomiosta ja muut asiaan liittyvät tiedot? Jakaako se sen syvän huolen, jota useat yhdistykset, poliittiset puolueet ja yliopistoihmiset ovat ilmaisseet tuntevansa? Katsooko komissio, että tämä asenne sopii yhteen Euroopan unionin arvojen kuten ilmaisuvapauden ja mielipiteenvapauden sekä kulttuurisen ja kielellisen monimuotoisuuden kanssa? Voisivatko komission oikeudelliset yksiköt vahvistaa, onko Kreikan rikoslain 191 artikla sopusoinnussa perussopimuksissa tunnustettujen vapauden, demokratian, ihmisoikeuksien ja perusvapauksien kunnioittamisen sekä oikeusvaltion periaatteen kanssa? Katsooko komissio, puhtaasti juridiselta kannalta, että Kreikan valtion olisi tutkittava epäasianmukaisia haasteita, jotka vaikuttivat ratkaisevasti lykkäämispäätöksen tekemiseen, sekä itse lykkäämisen tarvetta? Vahvistaako komissio, saattaisiko tämä asenne rikkoa oikeutta oikeudenmukaiseen oikeudenkäyntiin? (1) EYVL C 261 E, 18.9.2001, s. 125. Viviane Redingin komission puolesta antama vastaus (24. tammikuuta 2002) Komissio katsoo, että vähemmistöihin kuuluvien ihmisoikeudet kuuluvat jäsenvaltioille yhteisiin periaatteisiin, joihin viitataan Euroopan unionista tehdyn sopimuksen 6 artiklan 1 kohdassa. Komissio oli tämän vuoksi huolestunut Kreikan ensimmäisen asteen tuomioistuimen 2. helmikuuta 2001 tekemästä päätöksestä tuomita Sotiris Bletsas Kreikan rikoslain 191 pykälän nojalla väärien tietojen levittämisestä. Komissio kirjoitti Kreikan viranomaisille ja pyysi toimittamaan kopion tuomiosta sekä muita tapauksen kannalta merkityksellisiä tietoja. Komission käytössä olevien tietojen mukaan 18. joulukuuta 2001 pidetyssä valituskäsittelyssä Bletsas vapautettiin kaikista häntä vastaan nostetuista syytteistä.